বৃষ্টিতে আমাদের প্রিয় একটা কাজ ছিলো বয়েজ স্কুলের মাঠে ফুটবল খেলা। বর্ষাকালে মাঠের ঘাস বেড়ে উঠেছে। তলায় কাদার ভারী স্তর। কিন্তু তাকে কী! ঝুম বৃষ্টিতে চলছে আমাদের খেলা। কাদা আর পানিতে মাখামাখি নিজেদের চেহারা নিজেরাই আর চিনতে পারতাম না। বিকেলে বৃষ্টি নামতো মন বিষন্ন করে দিয়ে। মাঠে পানি জমে গেলে খেলা বন্ধ। তখন আমাদের আশ্রয় হতো কারো বাড়ির ছাদের সিঁড়িঘর অথবা ছাতা মাথায় গলির মোড়ে। সঙ্গে চার আনা মানে পঁচিশ পয়সার বাদাম। মাঝে মাঝে বৃষ্টিতে আটকে যেতাম শান্তিনগর মোড়ে হক রেস্তোরাঁয়। সন্ধ্যায় বৃষ্টিক্লান্ত রেস্তোরাঁয় এক কাপ চা ভাগ করে খাওয়া, সঙ্গে গরম পুরি।